Στις 13 Μαρτίου 2013
σε μία απομακρυσμένη περιοχή στις Χιλιανές Άνδεις,
πραγματοποιήθηκαν τα εγκαίνια του ALMA
της Συστοιχίας Χιλιοστομετρικών/υποχιλιοστομετρικών παρατηρήσεων της Ατακάμα.
Η τελετή σηματοδότησε την ολοκλήρωση όλων των κύριων τμημάτων του τηλεσκοπίου
και την επίσημη μετάβαση από τη κατασκευή
σε ένα πλήρως λειτουργικό παρατηρητήριο.
Ο Πρόεδρος της Χιλής, Σεμπαστιάν Πινιέρα και πολλοί υψηλόβαθμοι επίσημοι
τίμησαν την εκδήλωση με τη παρουσία τους.
Παρακολουθείτε το ESOcast!
Επιστήμη αιχμής και εξελίξεις από το ESO,
το Ευρωπαϊκό Νότιο Αστεροσκοπείο,
Το ALMA είναι το πιο ισχυρό όργανο στο κόσμο για τη παρατήρηση του ψυχρού Σύμπαντος.
Το ALMA δεν είναι ένα συμβατικό τηλεσκόπιο,
αλλά μία συστοιχία 66 κεραιών, διεσπαρμένων στο υψίπεδο Τσαχναντόρ
με απόσταση μεταξύ τους ως και 16 χιλιόμετρα.
Οι κεραίες συνδέονται και τα σήματά τους συνδυάζονται,
έτσι ώστε το ALMA να λειτουργεί σαν ένα ενιαίο γιγάντιο τηλεσκόπιο.
Έτσι οι αστρονόμοι μπορούν να κάνουν παρατηρήσεις
με ανεπανάληπτη ευαισθησία και ευκρίνεια.
Περισσότεροι από 500 άνθρωποι συγκεντρώθηκαν στις 13 Μαρτίου
στην έρημο Ατακάμα της Χιλής
για να εορτάσουν την επιτυχία του έργου του ALMA.
Ο επίτιμος καλεσμένος ήταν ο Πρόεδρος της Χιλής, Σεμπαστιάν Πινιέρα,
ο οποίος συνοδεύονταν από υψηλόβαθμα πολιτειακά στελέχη.
Παρευρίσκονταν επίσης εκπρόσωποι της διεθνούς κοινοπραξίας του ALMA
από την Ευρώπη, τη Β. Αμερική και την Αν. Ασία,
καθώς και εκπρόσωποι της Χιλής,
στελέχη του ALMA, προσωπικό και κάτοικοι των γειτονικών περιοχών.
Το γεγονός έτυχε εκτεταμένης κάλυψης από τα διεθνή ΜΜΕ.
Στην τελετή εγκαινίων συμμετείχαν αρκετοί ομιλητές.
Ο διευθυντής του ALMA Thijs de Graauw.
Ο Επιστημονικός Προϊστάμενος του ALMA Ryohei Kawabe.
Ο Subra Suresh, Διευθυντής του Εθνικού Ιδρύματος Ερευνών των ΗΠΑ.
O Teru Fukui, Υφυπουργός Παιδείας, Πολιτισμού, Αθλητισμού,
Επιστήμης και Τεχνολογίας της Ιαπωνίας.
Ο Γενικός Διευθυντής του ESO Tim de Zeeuw.
Στο τέλος, ο Πρόεδρος της Χιλής, Σεμπαστιάν Πινιέρα μίλησε στο κοινό.
Στην κορύφωση της τελετής εγκαινίων ο Πρόεδρος της Χιλής έδωσε το πρόσταγμα
στους επιστήμονες και τεχνικούς του ALMA για την εκκίνηση των επιστημονικών παρατηρήσεων.
"Εμπρός Αντόνιο."
"Στρέψε το ALMA προς το κέντρο του Γαλαξία."
Στη διάρκεια του εορτασμού υπήρξαν και άλλες δραστηριότητες.
Οι επισκέπτες ξεναγήθηκαν στις εγκαταστάσεις του ALMA, στο υψίπεδο Τσαχναντόρ,
σε υψόμετρο 5000 μέτρων από την επιφάνεια της θάλασσας.
Και βίωσαν οι ίδιοι τις αντίξοες συνθήκες στο χώρο λειτουργίας της Συστοιχίας
ανάμεσα στις ηφαιστειακές κορυφές που περιβάλλουν τις κεραίες.
Ενημερώθηκαν για τη λειτουργία του ALMA στο Κέντρο Λειτουργίας
από το οποίο ελέγχεται το τηλεσκόπιο και όπου βρίσκονται τα εργαστήρια του ALMA.
Η συναρμολόγηση των 66 κεραιών του ALMA ολοκληρώθηκε προσφάτως,
με τις τελευταίες οχτώ να βρίσκονται στη φάση δοκιμών πριν τη πλήρη λειτουργία τους.
Ένα τμήμα της συστοιχίας κεραιών ήδη διατίθεται σε αστρονόμους από όλο το κόσμο
και παράγει εντυπωσιακά επιστημονικά αποτελέσματα.
Η επιστημονική ιστορία του ALMA ξεκίνησε με τη δημοσίευση μίας εικόνας των συγκρουόμενων Γαλαξιών Κεραίες.
Στο ορατό φως μπορούμε να δούμε μόνο τ' άστρα που αποτελούν αυτούς τους γαλαξίες,
όμως το ALMA αποκάλυψε τα νέφη ψυχρού αερίου από τα οποία δημιουργούνται νέα άστρα.
Τα εγκαίνια της Συστοιχίας ALMA
σηματοδοτούν την έναρξη ενός μεγάλου ταξιδιού.
Ενός ταξιδιού που έχει εγείρει μεγάλες προσδοκίες...
Ένα ταξίδι εντυπωσιακών ανακαλύψεων...
Ένα ταξίδι στο απρόσμενο...
Ένα ταξίδι προς τις κοσμικές μας καταβολές.
Το ESOcast είναι παραγωγή του ESO, του Ευρωπαϊκού Νότιου Αστεροσκοπείου.
Το ESO, το Ευρωπαϊκό Νότιο Αστεροσκοπείο,
είναι ο κορυφαίος διακρατικός οργανισμός έρευνας και τεχνολογίας στην αστρονομία,
σχεδιάζει, κατασκευάζει και διαχειρίζεται τα πλέον προηγμένα επίγεια τηλεσκόπια στον κόσμο.
To ALMA αποτελεί διεθνή κοινοπραξία
μεταξύ Ευρώπης, Βορείου Αμερικής και Ανατολικής Ασίας σε συνεργασία με τη Χιλή.
Κείμενα: ESO - Μετάφραση: Μανώλης Ζούλιας